Nuuskommentaar: Wie regeer nou eintlik? | Maroela Media
Pres. Cyril Ramaphosa. (Foto: Jairus MMmutle/GCIS)
Die term “Mafiastaat” het al grootliks uitgedien geraak. Maar terwyl in baie lande vordering gemaak is oor die terugrol van die diktature van die Mafia, het iets wat in Suid-Afrika as staatskaping bekend staan so hand oor hand geroei dat dit tot vandag nog geen maklike vraag is om te beantwoord nie: “Wie regeer die land nou eintlik?”
Dié kwessie is reeds op 26 Mei 2017 in ’n nuuskommentaar op Maroela Media onder die loep geneem. Selfs die term “Mafiastaat” is kortliks na gekyk.
Baie het sedertdien verander, soos dat pres. Jacob Zuma vervang is. Hy kon ook nie daarin slaag om naatloos deur afstandbeheer te bly regeer (en sy bas so uit die tronk te hou) nie, maar die regeer deur afstandbeheer (Ace Magashule) is steeds nie te versmaai nie.
Vra maar die vraag oor wie werklik die land regeer. Is dit werklik die ANC se sekretaris-generaal, Ace Magashule? Nou waar pas die openbare beskermer dan in, wat ooglopend haar mes vir Ramaphosa en sy vernaamste ondersteuners in het?
Of is dit ’n skimagtige spookkabinet waar slegs enkele figure openlik hul lywe rondswaai, en die ander vanuit donker hoekies en uit stegies hul ankers laat sak?
In die 2017-nuuskommentaar word verwys na ’n navorsingstuk wat deur akademici van Wits, Stellenbosch, Kaapstad en Johannesburg onder die leiding van prof. Adam Habib opgestel is. Die titel, Betrayal of the promise: How South Africa is being stolen (laai hier af), draai nie doekies om nie – die land word gesteel.
Pravin Gordhan, nou erg in die visier van die “skimkabinet”, het toe gesê dit is tyd dat Suid-Afrikaners die kolletjies begin verbind. ’n Klein swart elite is besig om die land so te kaap dat daar vir die breë massa niks uit die situasie te win is nie.
(Net terloops, reeds in hierdie verslag van minder as 80 bladsye word die naam van Ace Magashule reeds ongeveer tien keer genoem, en sy rol in verskillende gedaantes uitgespel.)
Een “geloof” van destyds wat steeds in sekere kringe aangehang word, is dié in Kersvader (die Tesourie en Reserwebank), en meer spesifiek, ’n Kersvader met ’n bodemlose towersak. Steeds bly die Reserwebank die eerste prys, met die Tesourie warm op sy hakke.
Gelukkig lyk dit of al een wat (in haar eie droomwêreld) oortuig is sy is aan die wenkant, die openbare beskermer, adv. Busisiwe Mkhwebane. Volgens haar kan net die Here haar uit haar pos verwyder.
Habib, eens baie uitgesproke as rektor van Wits, blyk nou uit nuusargiewe ongeveer so stil soos ’n muis met pantoffels aan te wees.
Is daar dan (nog) twyfel of Ramaphosa werklik die septer swaai? Ongelukkig dra die selektiewe aard van dit waaroor hy bereid is om hom uit te laat by tot die persepsie van iemand wat nog uiters versigtig moet trap dat die regte mense in hom sinnigheid kry, en dat hy sekere invloedrykes nie van skietgoed teen hom voorsien nie. So sal hy tydig en ontydig hom uitlaat oor grondonteiening sonder vergoeding, en botweg weier om hom oor plaasaanvalle uit te laat.
So word een groep gepaai, en ’n ander groep vervreem. Die groep wat gepaai word, tel by verre (vermoedelik) die meeste siele. Die negeerde groep skep die meeste voedselsekerheid en landelike welvaart in ’n uiters landbou-ongunstige klimaat.
As Ramaphosa afhanklik gaan wees van deurlopende goedkeuring vir optredes van die Zuma-Magashule-kamp, is die staat moeilik te onderskei van ’n Mafiastaat. In Julie 2017 het Rapport se Hanlie Retief met Themba Godi gesels. Op ’n vraag oor die doodsdreigemente van die vorige hoof van Sassa, het Godi soos volg geantwoord: “As ons toelaat dat staatsamptenare met doodsdreigemente en intimidasie uit hul poste gedwing word, beteken dit ons is ’n mafiastaat waar misdadigers in senior poste die wet vir eie doeleindes misbruik. Dan is ons net op papier ’n demokrasie.”
Ramaphosa sal teen wil en dank die balanseertoertjie moet laat vaar, en begin kies tussen wat reg en wat verkeerd is.
Die geskiedenis is vol voorbeelde waar integriteitlose mense deur die afspeel van ander teen mekaar self die leiersposisies oorgeneem het. Nadat hulle hul voete gevind het, het hulle weens die afwesigheid van eie beginsels op die behoud van mag begin fokus, en erg onderdrukkend geword.
ACE is eintlik ons president, Ramaphosa net die gesig.
Ramaphosa het geen ruggraat nie, anders sou hy lankal daardie kabaal vasgevat het.
Zuma het nooit ophou regeer nie
Hier gaan groot moles kom met al die kaders inbeheer.
Net “lip service” Praat baie sonder om iets te se